Az 1941-es népszámlálás a trianoni békeszerződés revíziója nyomán megnövekedett területű országban mintegy 725 ezer izraelitát mutatott ki. Ezen felül a zsidótörvények további 100 ezer keresztény vallású polgárt is zsidónak minősítettek. 1941 és 1944 között csökkentette az ország zsidó lakosságának lélekszámát a kamenyec-podolszkiji tömegmészárlásban végződő 1941-es deportálási hullám, az 1942-es újvidéki vérengzés, és a zsidók munkaszolgálatra hurcolása. Az ország 1944. március 19-i német megszállása idején így 760-780 ezer ember számított hivatalosan zsidónak Magyarországon. A zsidó lakosság aránya a legmagasabb Budapesten, illetve a keleti országrészben volt (ideértve a visszacsatolt kárpátaljai területet is).